इंदौर. आईआईएम (इंडियन इंस्टिट्यूट ऑफ मैनेजमेंट) इंदौर में तीन छात्र नशा करते पकड़े गए। मामले में प्रबंधन ने जांच शुरू कर दी है। संस्थान की अनुशासन समिति संभवत: अगले दो दिन में निलंबन पर निर्णय ले सकती है। आईआईएम में पहले भी दो बार इस तरह की घटना हो चुकी है। तब भी कुछ छात्रों को निष्कासित किया गया था।
आईपीएम (फाइव ईयर इंटीग्रेटेड प्रोग्राम इन मैनेजमेंट) के इन छात्रों के खिलाफ पिछले सप्ताह शिकायत मिली थी। जांच दल ने उनके और होस्टल के अन्य छात्रों के बयान लिए।
जांच में साबित हो गया कि तीनों छात्र परिसर में नशीले पदार्थ का सेवन करते थे। अनुशासन समिति ने तीनों छात्रों के अभिभावकों को बुलाया था। बताया जाता है कि अभिभावकों ने छात्रों को बर्खास्त न करते हुए कुछ दिन के निलंबन की सजा देने की गुजारिश की थी, लेकिन प्रबंधन ने उसे फिलहाल नहीं माना है। आईआईएम के डायरेक्टर टी.ऋषिकेश कृष्णन ने घटना की पुष्टि करते हुए कहा जांच रिपोर्ट आने के बाद ही कोई कार्रवाई होगी।
आसपास की दुकानों से पहुंचता है नशा
बताते हैं कि प्रबंधन ने पिछली बार भी पुलिस से शिकायत की थी कि कैंपस के आसपास की दुकानों पर नशीले पदार्थ बिकते हैं। इसके बावजूद कार्रवाई नहीं हुई। कुछ छात्र अकसर किसी न किसी बहाने बाहर जाते हैं और नशीले पदार्थ खरीदते हैं।
hin_Deva hin_Deva hin_Deva hin_Deva hin_Deva